Document ID: 32013R1383

AZ EURÓPAI PARLAMENT ÉS A TANÁCS 1383/2013/EU RENDELETE
(2013. december 17.)
az európai statisztikai programról (2013-2017) szóló 99/2013/EU rendelet módosításáról
(EGT- és Svájc-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 338. cikke (1) bekezdésére,
tekintettel az Európai Bizottság javaslatára,
a jogalkotási aktus tervezete nemzeti parlamenteknek való megküldését követően,
rendes jogalkotási eljárás keretében (1),
mivel:
(1)
A 99/2013/EU európai parlamenti és tanácsi rendelet (2) az európai statisztikák készítésének, fejlesztésének és közzétételének keretét, célkitűzéseit és eredményeit határozza meg a 2013 és 2017 közötti időszakra vonatkozóan.
(2)
A 99/2013/EU rendelet a 2007 és 2013 közötti programozási időszakból kizárólag a 2013. évi pénzügyi keretösszeget határozza meg, és egyúttal felkéri a Bizottságot arra, hogy a 2014 és 2020 közötti időszakra vonatkozó többéves pénzügyi keret elfogadásától számított három hónapon belül nyújtson be az Európai Parlamentnek és a Tanácsnak egy, a 2014-től 2017-ig terjedő időszakra vonatkozó pénzügyi keretet bevezető jogalkotási javaslatot.
(3)
Az 1311/2013/EU tanácsi rendeletet (3)2013. december 2-án fogadták el.
(4)
A 99/2013/EU rendeletet ezért ennek megfelelően módosítani kell.
(5)
Az e rendeletben meghatározott intézkedések hatékonyságának biztosítása érdekében e rendeletnek a kihirdetését követő napon hatályba kell lépnie,
ELFOGADTA EZT A RENDELETET:
1. cikk
A 99/2013/EU rendeletben a 7. cikk helyébe a következő szöveg lép:
„7. cikk
Finanszírozás
(1) A program végrehajtásához 2013-ban rendelkezésre álló uniós pénzügyi keretösszeg 57,3 millió EUR, amely a 2007 és 2013 közötti programozási időszakhoz tartozik. A program végrehajtásához a 2014 és 2017 közötti időszakra rendelkezésre álló uniós pénzügyi keretösszeg 234,8 millió EUR, amely a 2014 és 2020 közötti programozási időszakhoz tartozik.
(2) A Bizottság az uniós pénzügyi támogatást a költségvetési rendelettel összhangban hajtja végre.
(3) Az éves előirányzatokról a Bizottság határoz, tiszteletben tartva az Európai Parlament és a Tanács előjogait.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. december 17-én.

Labels: 15
19